Marianne Jelved (RV), 2012-10-04:
Danmarks konkurrenceevne er under stærkt pres, produktiviteten udvikler sig ikke godt nok, og omkostningerne er høje, og det giver udfordringer for vores erhvervsliv.
De udfordringer er ikke en følge af krisen.
De har faktisk været kendt i en hel del år, men de blev ikke taget alvorligt af VKO, dengang de sad ved magten, VK udviste ikke rettidig omhu, som man kunne sige det.
Reformer og det at få en bedre konkurrenceevne blev forsømt til fordel for et stift skattestop og en slap finanspolitik.
Udfordringen blev ikke taget op.
Tværtimod blev lønkonkurrenceevnen op igennem 00'erne forværret med 20 pct.
Der er ikke nogen genvej.
Der er brug for en bred vifte af initiativer for at kunne komme på rette kurs.
Finanspolitikken er nu kommet ind på en ansvarlig kurs.
Reformerne af skattesystemet og af arbejdsmarkedspolitikken bringer os et stykke ad vejen, og de seneste overenskomster bidrager ansvarligt og positivt til vores mål.
Men det er ikke nok.
Velstanden i et land afhænger bl.a. af medarbejdernes uddannelsesniveau.
En veluddannet medarbejder har nemmere ved at anvende ny teknologi, er bedre til at optimere arbejdsprocesserne og er kreativ, når nye ideer skal udvikles.
Det er noget, der fører til bedre produktivitet, til højere vækst og til mere velstand.
Danmark har været kendetegnet ved at have et højt uddannelsesniveau.
Da »VKO-regeringen« i 2001 trådte til, lå Danmark på en niende plads blandt de bedst uddannede nationer af OECD-landene.
I 2010 var Danmark rykket seks pladser tilbage, og vi er nu på en 15. plads blandt OECD-landene.
Det vil sige, at Danmark på knap 10 år er blevet overhalet af seks nationer.
Det er derfor, at Radikale Venstre og regeringen satser massivt på uddannelse.
Den næste generation skal være den bedst uddannede generation.
For en uges tid siden overværede jeg på Aalborg Universitet en workshop på sin tredje uge med studerende fra Aalborg Universitet og studerende fra professionshøjskolen i Nordjylland; fra sidstnævnte kom de fra ergoterapeutlinjen, og for førstnævnte kom de fra Arktitektur & Design og fra andre designuddannelser.
De sad sammen med nogle fra virksomheder på sundheds- og velfærdsområdet og arbejdede på de cases, som man fra virksomhedernes side var kommet med.
I løbet af de 3 uger udarbejdede de nye innovative løsninger, som virksomhederne kunne tage med sig hjem og sætte i produktion og derved skabe flere arbejdspladser.
De studerende var endda så heldige, at de også blev set af virksomhedslederne, som også vidste, hvilke medarbejdere de senere gerne ville have fra universitetet og fra professionshøjskolen.
Se, det her er virkelig en god historie, og det er sådan, det foregår på rigtig mange uddannelsessteder rundtom i landet, altså at man arbejder tværfagligt sammen, og at de studerende lærer, hvordan de kan bruge deres forskellige fagligheder, og hvordan de kan finde nye løsninger, og at virksomhederne oplever, at den viden, de har, kan bruges sammen med forskning og innovation og det, som de studerende lærer.
Det er den type innovative løsninger, der fører frem til nye produkter, bl.a. inden for velfærdsteknologien, og som fører til flere nye arbejdspladser.
Det underbygger vigtigheden af få en samlet innovationsstrategi, som sikrer koblingen mellem de offentlige investeringer i forskning, udvikling, innovation og uddannelse og vækst og jobskabelse i den private sektor.
Der er også en grøn vej til et bedre samfund.
I regeringsgrundlaget har regeringen formuleret nogle mål for en meget ambitiøs grøn omstilling.
Den vil Radikale Venstre sammen med de andre regeringspartier holde fast i.
Den grønne omstilling er en bunden opgave for os alle sammen, både af hensyn til miljøet og klimaet og af hensyn til vores økonomi.
I de sidste 35 år er verdens middelklasser vokset med 1 milliard mennesker.
Det har betydet, at verdenspriserne på energi, fødevarer, metaller og andre ressourcer i de sidste 10 år er steget mere end i hele det 20. århundrede.
Energiforliget fra marts måned i år, der historisk er det grønneste, det bredeste og det længstvarende energiforlig, er den første vigtige etape på den lange vej til en grøn økonomi.
Og der bliver i verden omkring Danmark lagt mærke til vores eksempel.
De internationale medier og regeringerne nærmest valfarter til Danmark for at lære af vores eksempel.
Den grønne omstilling fordrer en gennemgribende omstilling af hele vores økonomi, af vores måde at producere på og forbruge på, men vi har en unik opbakning fra både borgerne og erhvervslivet.
Og vi skal vise verden, at den danske omstilling ikke står i modsætning til vores velfærd, men at den er en forudsætning for vores velfærd.
Det skal samtidig understreges, at vi ikke er alene med alle disse planer.
Der arbejdes med klare allierede for at styrke indsatsen i de store internationale organisationer som EU, OECD, FN og Verdensbanken.
Herfra kan vi også hente ideer og måske også løsninger.
Udfordringen kræver, at der er en strategisk plan med klare målepunkter og med en høj grad af sammenhæng mellem de klima- og miljømæssige aspekter og de økonomiske aspekter.
En omstilling, der lever op til regeringsgrundlagets ambitionsniveau, er virkelig en meget stor udfordring.
Men se, den store udvikling begynder nu i folkeskolen.
Regeringen har derfor sat sig i spidsen for en folkeskolereform, hvor børnene skal have bedre muligheder, end de har i dag, for at lære på en måde, der tilgodeser det enkelte barns læringsforudsætninger.
Det gælder både i de boglige og i de praktisk-musiske fag.
Der er brug for mere tid, og der er brug for lærere med lærerfaglige kompetencer.
Derfor skal vi have en målrettet efteruddannelse af lærerne.
Al god undervisning står og falder med, at lærerne kan deres fag, at de kan lede, og at de kan skabe tillidsfulde relationer med eleverne.
Men nu fødes børn som bekendt ikke som 7-årige.
Derfor vil regeringen også se på udviklingen af pædagoguddannelsen, og den vil i et samarbejde med kommunerne øge kvaliteten af arbejdet i dagtilbuddene.
Børn er børn, og børnene er de voksnes ansvar og fællesskabets ansvar uanset deres rødder og deres forskellige livssituationer.
Vi bygger i et demokrati som det danske på ligeværd.
Alle unge skal have ret til en uddannelse, der tilgodeser deres evner og deres interesser, og som både fører til et arbejde inden for et fag og til dannelse som borger og medborger i et samfund med frihed og folkestyre.
Radikale Venstre vil, at Danmark skal kunne gå forrest og vise vej til en fremtid, som alle i Danmark har del i.
Det er noget, vi har gjort før i vores historie, da vi gik fra enevælden til demokratiet, hvor almuen blev et folk, og hvor folkeoplysningen og folkehøjskolerne skabte et selvbevidst folk, der skabte forpligtende fællesskaber af myndige mennesker, som satte den tids problemer til debat og formede en fælles fremtid.
Vi har rod i en kultur, som har skabt fællesskaber og fremdrift.
Kulturen og historien er det kit, der binder mennesker sammen, og som gør det muligt, at vi sammen kan løfte en udfordrende fremtid med nogle store omstillinger.
Og det vil vi gøre.